司马光
王书记以近诗三篇相示各摭其意以诗赓之·感
白鹄出江渚，刷羽何鲜新。
志凌青霞端，欲饮天汉津。
清飚未我与，陂泽聊逡巡。
偶为虞罗获，远趣无由伸。
攀笼厌局促，野性那能驯。
庭除数惊顾，惨惨常畏人。
皓素不入俗，众目谁为珍。
稻粱不充腹，日与鸡鹜邻。
举头畏太高，储啄空愁辛。
萧萧敛六翮，憔悴伤精神。
男儿五十不如意，青衫会发游埃尘。
曏为监官北如晋，今为幕吏西适秦。
慨然遂欲抛手板，拂衣高蹈锦水滨。
长竿短艇入烟雨，放歌酣饮欹乌巾。
方今圣朝清似水，林空从静无隐沦。
吾君梦卜偶未到，勿学君平与子真。